50 Jaar gelede in Die Oosterlig | 21 Oktober 1971 | Netwerk24
Voorbladfoto-byskrif: Jonathan Hansford (20), 'n kunsstudent by die Kollege vir Gevorderde Tegniese Onderwys in Port Elizabeth, kon gister sy ore nie glo nie toe hy per telefoon in kennis gestel is dat hy 'n splinternuwe blitsmotor gewen het. Hy het al byna vergeet dat hy sowat twee maande gelede 'n 50c-kaartjie in 'n kompetisie by 'n motormaatskappy uitgeneem het. "Ek het eers gedink dat dit van my vriende is wat gekskeer, maar ek is later oortuig dat ek wel die motor gewen het," het Jonathan vanoggend gesê. Die motor is vanmiddag aan hom oorhandig.
Soek bottelneuse: Die dolfyne wil maar nie kom nie! Die span van die oseanarium in Port Elizabeth het gister heeldag op Koningstrand waggehou, maar moes onverrigtersake teruggaan. Vanoggend is die hulp van 'n besoeker van Kaapstad met sy ligte vliegtuig selfs ingeroep, maar steeds hou die dolfyne hul lywe skaars.
Hoeksteen: BLOEMFONTEIN. – Die hoeksteen van die Bloedriviermonument is opnuut gelê nadat die monument verskuif is om plek te maak vir die 64 Voortrekkerwaens van brons wat op 16 Desember ingewy word. Dit is dieselfde hoeksteen wat 23 jaar gelede gelê is. Eergister is die hoeksteen gelê deur ds. Paul Nel van Ermelo, 'n seun van wyle eerw. Paul Nel wat die hoeksteen op 16 Desember 1938 gelê het. Die Minister van Vervoer, mnr. B.J. Schoeman, en Transvaal en Vrystaat se administrateurs, mnr. S. van Niekerk en adv. G.F. van L. Froneman, was onder andere teenwoordig. Die monument – 'n wa van graniet deur Coert Steynberg – staan nou net regs van die ingang tot die terrein waar die walaer sal kom.